На основу члана 82. став (2) Закона о локалној самоуправи(„Службени гласник Републике Српске", број: 97/16, 36/19 и 61/21), члана 90. став (2) Статута Града Бијељина („Службени гласник Града Бијељина ", број: 9/17) и члана 135. став 1., а у вези са чланом 141. Пословника о раду Скупштине Града Бијељина („Службени гласник Града Бијељина", број: 11/17), Скупштина Града Бијељина на 26. сједници одржаној дана 7. фебруара 2024. године, донијела је

**РЕЗОЛУЦИЈУ О ЗАШТИТИ И НЕПОВРЕДИВОСТИ ПРАВАРЕПУБЛИКЕ СРПСКЕ И ЈЕДИНИЦА ЛОКАЛНЕ САМОУПРАВЕ У РЕПУБЛИЦИ СРПСКОЈ**

1. Чврсто стојимо уз Републику Српску у борби за заштиту њених надлежности у складу са Општим оквирним споразумом за мир у БиХ и његовим Анексом 4 – Уставом БиХ.

2. Позивамо међународну заједницу да ускрати подршку господину Кристијану Шмиту, самозваном високом представнику, који није изабран у складу са процедуром прописаном у члану I став 2. Анекса 10 Општег оквирног споразума за мир у БиХ јер нема сагласност Савјета безбједности Уједињених нација на своје именовање.

3. Осуђујемо Одлуку Уставног суда БиХ о измјени Правила Уставног суда БиХ ("Службени гласник БиХ", бр. 47/23) којом се брише члан 39. Правила и на тај начин обесмишљава учешће судија из Републике Српске у његовом раду.

4. Оштро се противимо да се имовина Републике Српске и имовина јединица локалне самоуправе неуставним одлукама Уставног суда БиХ и одлукама самозваног високог представника претвори у државну имовину БиХ.

5. Позивамо надлежне институције и органе БиХ и Републике Српске да не предузимају активности засноване на неуставним одлукама Уставног суда БиХ и одлукама самозваног високог представника, јер би то довело до даље ескалације политичких односа у БиХ са несагледивим посљедицама и позивамо споменуте институције и органе да сачекају миран политички расплет кризе.

6. Ова Резолуција ступа на снагу даном доношења, а објавиће се у „Службеном гласнику Града Бијељина".

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-1/24 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум: 7. фебруар 2024. године |  |  |
|  |  | Александар Ђурђевић, с.р. |
|  |  |  |